Lars Barfoed (KF), 2009-04-21:
Jeg synes, det er godt, at vi i Folketinget får lejlighed til at diskutere de problemer, der knytter sig til at blande alkohol og kørsel.
Det er en vigtig problemstilling.
Dansk Folkeparti har så fremsat det her forslag, der i virkeligheden består af to delelementer.
Dels drejer det sig om et forslag om, at alle nye busser skal være udstyret med en alkolås, dels et forslag om, at busselskaberne skal pålægges én gang om året at udføre nogle uanmeldte alkoholtest af deres chauffører.
Jeg vil gerne starte med at sige, at jeg som transportminister naturligvis er meget optaget af at fremme trafiksikkerheden og få så mange som muligt til at benytte den kollektive trafik, herunder busserne, og jeg synes også, at der er meget godt at sige om alkolåse.
Når jeg startede med at sige, at jeg synes, det er vigtigt, at vi tager os tid til også at debattere det at blande alkohol og kørsel i trafikken, er det jo ikke mindst, fordi ulykker som følge af spiritus tegner sig for en meget stor del af det samlede antal ulykker i Danmark.
Det udgør faktisk ca. en fjerdedel af det samlede antal ulykker her i landet, så det er et meget stort problem.
Men ser man på ulykker med busser, er billedet faktisk et andet.
De tal, som vi har fra politiet, viser, at buschauffører kun er påvirket af alkohol i ca. 0,3 pct. af uheldene med personskade.
Det er altså næsten ikke måleligt.
Det synes jeg faktisk er udtryk for, at langt de fleste buschauffører lever op til det særlige ansvar, som de er blevet betroet, og at de passer godt på de mennesker, der har valgt at tage bussen.
Selvfølgelig er der brodne kar imellem - som i ethvert andet erhverv men tallene viser altså, at der er meget langt imellem dem.
Som god konservativ synes jeg jo, at det er et godt princip, at vi skal bruge pengene der, hvor man får mest for dem, og i den her sammenhæng, hvor man får mest sikkerhed for dem.
En alkolås til en bus koster ca. 16.000 kr., og jeg mener ikke, at man, som sagen står med de meget få ulykker, der er med busser, hvor alkohol er involveret, vil få særlig meget trafiksikkerhed for de penge.
Man kan så selvfølgelig spørge, om alkolåsen vil give passagererne en eller anden større følelse af sikkerhed, men også her synes jeg, at der er grund til at være noget påpasselig, for man kan jo ikke udelukke, at alkolåsen over for offentligheden vil signalere - i strid med det, der er faktum - at det er almindeligt, at chauffører har alkoholproblemer.
Det kunne jo så skræmme passagererne væk fra den kollektive trafik og specielt busserne, og så har vi altså den modsatte effekt.
I øvrigt tror jeg slet ikke, at passagererne føler sig usikre ved at køre i bus.
I chaufførkredse vil forslaget efter min mening med rette kunne blive opfattet som en manglende anerkendelse af det arbejde, som langt de fleste buschauffører udfører ordentligt og ædrueligt, og derfor ville jeg faktisk være ked af at skulle gennemføre det her forslag.
Man kan jo også spørge: Hvorfor er det lige buschauffører, der skal omfattes af de foreslåede regler?
Hvorfor er det ikke andre chauffører end lige præcis buschaufførerne, som måske er dem der er den laveste risiko overhovedet for kører alkoholpåvirket?
Jeg ved så godt, at der er busoperatører i Danmark, som allerede benytter stikprøvekontroller og/eller bruger alkolåse.
Man kan selvfølgelig spørge, hvorfor de gør det, når problemet er så lille, som det er, men det er jo altså noget, de gør på frivillig basis.
Og det skyldes måske, at når der en sjælden gang sidder en beruset chauffør bag rattet i en bus, bliver det hurtigt opdaget af passagererne, og det fører til en masse dårlig omtale, og det ønsker busoperatørerne naturligvis at gardere sig imod.
Men der er som sagt tale om, at det, at de benytter alkolåse og/eller stikprøvekontroller, sker på frivillig basis, og jeg synes ikke, at det er noget, som vi fra centralt hold skal lave regler om.
Vi kan jo ikke i Folketinget lave regler om alting.
Så på trods af min sympati for at rejse debatten og min sympati for alkolåse i mange sammenhænge mener jeg sammenfattende ikke, at det er et forslag, som bør støttes.
Jeg er i hvert fald ikke indstillet på at støtte det.
Derfor er risikoen for andre menneskers liv og førlighed jo lige så stor, hvis vi f.eks. taler om lastbilchauffører, som også kører i nogle store køretøjer.
Men forslaget går decideret på buschauffører.
Og der synes jeg, at det er forkert at sige, at når det er buschauffører, skal der være alkolåse, og de skal oven i købet testes en gang om året, for det er dem, der er færrest problemer med.
En fjerdedel af ulykkerne i trafikken i øvrigt har at gøre med alkohol, men lige præcis når det gælder buschaufførerne, er det kun 0,3 pct. Derfor giver det efter min mening ingen mening.
Og jeg kan undre mig over, at Socialdemokratiet - for det fornemmer jeg jo er tilfældet - vil støtte forslaget, for jeg mener, at Socialdemokratiet på den måde i virkeligheden siger, at de mener, at der er et særligt problem med buschauffører i forhold til andre chauffører.
Og det kan jeg ikke forstå at Socialdemokratiet vil lægge navn til.